b'\n_START_ARTICLE_\nBorn This Way\n_START_SECTION_\nKompoz\xc3\xadcia, vplyvy a t\xc3\xa9my\n_START_PARAGRAPH_\nHudobne je Born This Way zna\xc4\x8dn\xc3\xbdm odklonom od predo\xc5\xa1lej spev\xc3\xa1\xc4\x8dkinej tvorby a zah\xc5\x95\xc5\x88a \xc5\xa1irok\xc3\xa9 spektrum hudobn\xc3\xbdch \xc5\xbe\xc3\xa1nrov ako opera, heavy metal, rock and roll, europop, electro-industrial a house. \xc4\x8ealej, v titulnej skladbe Born This Way m\xc3\xb4\xc5\xbeeme na konci zapo\xc4\x8du\xc5\xa5 organ, Bloody Mary je charakteristick\xc3\xa1 in\xc5\xa1pir\xc3\xa1ciou gregori\xc3\xa1nskym chor\xc3\xa1lom, Americano sprev\xc3\xa1dzaj\xc3\xba gitary a husle a v Bad Kids s\xc3\xba pou\xc5\xbeit\xc3\xa9 elektrick\xc3\xa9 gitary. Skladby Hair a The Edge of Glory sa od zvy\xc5\xa1ku albumu odli\xc5\xa1uj\xc3\xba pou\xc5\xbeit\xc3\xadm saxof\xc3\xb3nu v podan\xc3\xad Clarence Clemonsa, \xc4\x8dlena E Street Band._NEWLINE_Spev\xc3\xa1\xc4\x8dky sa vyjadrila, \xc5\xbee najviac bola in\xc5\xa1pirovan\xc3\xa1 Madonnou, Whitney Houston  a Bruceom Springsteenom,  ale tie\xc5\xbe napr\xc3\xadklad Iron Maiden , Kiss, Queen, Pat Benatar a En Vogue._NEWLINE_Album je preva\xc5\xbene v strednom tempe a obsahuje odkazy na nieko\xc4\xbeko n\xc3\xa1bo\xc5\xbeensk\xc3\xbdch osobnost\xc3\xad kres\xc5\xa5anstva, najm\xc3\xa4 Jud\xc3\xa1\xc5\xa1a I\xc5\xa1kariotsk\xc3\xa9ho, M\xc3\xa1riu Magdal\xc3\xa9nu a Je\xc5\xbei\xc5\xa1a Nazaretsk\xc3\xa9ho. Nieko\xc4\xbeko piesn\xc3\xad odkazuje na t\xc3\xa9my sexuality a feminizmu a ostatn\xc3\xa9 na individualizmus, rovnos\xc5\xa5 a slobodu.\n_START_SECTION_\nSingle\n_START_PARAGRAPH_\nPilotn\xc3\xbdm singlom albumu sa stala piese\xc5\x88 "Born This Way", ktor\xc3\xa1 bola vydan\xc3\xa1 11. febru\xc3\xa1ra 2011. Bola produkovan\xc3\xa1 samotnou Lady Gaga, Jeppe Laursenom, Fernandom Garibay a DJ White Shadow. Kritikmi bola prijat\xc3\xa1 pozit\xc3\xadvne, no objavili sa ohlasy, \xc5\xbee sa n\xc3\xa1padne podob\xc3\xa1 na piese\xc5\x88 "Express Yourself" od Madonny. Piese\xc5\x88 sa umiestnila na vrcholoch viacer\xc3\xbdch hitpar\xc3\xa1d a predalo sa jej viac ako mili\xc3\xb3n k\xc3\xb3pi\xc3\xad po celom svete. Videoklip k piesni bol vydan\xc3\xbd d\xc5\x88a 22. febru\xc3\xa1ra 2011._NEWLINE_Druh\xc3\xbdm singlom sa stala piese\xc5\x88 "Judas". Singel bol vydan\xc3\xbd 22. apr\xc3\xadla 2011 a videoklip uverejnili 3. m\xc3\xa1ja 2011. Piese\xc5\x88 kritici hodnotili pozit\xc3\xadvne, no napriek tomu si v\xc5\xa1imli podobnos\xc5\xa5 s jej vlastnou pies\xc5\x88ou "Bad Romance" v zlo\xc5\xbeen\xc3\xad skladby. Predalo sa jej 162 000 k\xc3\xb3pi\xc3\xad._NEWLINE_"The Edge of Glory" bola vydan\xc3\xa1 ako tret\xc3\xad singel k albumu 11. m\xc3\xa1ja 2011. Ve\xc4\xbea kritikov ju pova\xc5\xbeuje za o\xc5\xbeivenie albumu. V piesni zaznel aj saxof\xc3\xb3n v podan\xc3\xad Clarenca Clemonsa. Videoklip vy\xc5\xa1iel pomerne neskoro po vydan\xc3\xad, a to 16. j\xc3\xbana 2011._NEWLINE_Ako \xc5\xa1tvrt\xc3\xbd singel bola vybran\xc3\xa1 piese\xc5\x88 "Yo\xc3\xbc and I", ktor\xc3\xa1 mala taktie\xc5\xbe pozit\xc3\xadvne recenzie od kritikov. Videoklip bol uverejnen\xc3\xbd d\xc5\x88a 16. augusta 2011._NEWLINE_Piese\xc5\x88 "Marry the Night" sa stala piatym a posledn\xc3\xbdm singlom z albumu. Videoklip, zverejnen\xc3\xbd 2. decembra, z\xc3\xadskal pre svoju originalitu a netradi\xc4\x8dn\xc3\xbd dej pozit\xc3\xadvne ohlasy._NEWLINE_Komer\xc4\x8dn\xc3\xbd \xc3\xbaspech singlov sa zostupne zhodoval s ich porad\xc3\xadm vydania.\n_START_SECTION_\nRecenzie\n_START_PARAGRAPH_\nAlbum Born This Way mal preva\xc5\xbene pozit\xc3\xadvne recenzie od s\xc3\xba\xc4\x8dasn\xc3\xbdch hudobn\xc3\xbdch kritikov. Napr. magaz\xc3\xadn Rolling Stone mu dal 4 hviezdi\xc4\x8dky z 5  .Internetov\xc3\xbd server Metacritic mu pridelil 71 bodov zo 100 na z\xc3\xa1klade 34 recenzi\xc3\xad.'